M. Záhumenský, poslanec: (2009-04-28):
Ale často tu zaznievajú v sále veľkopanské poľovačky, tak si dovolím povedať pár viet aj k tejto téme. Narážajú hlavne opoziční poslanci ako pán Simon a pani Tkáčová a podobní na medializovanú poľovačku, ktorá bola v súlade s predpismi, ktoré boli prijaté za vlády pána Dzurindu a boli prijaté pánom Simonom. Na rozdiel od mnohých poľovačiek, ktoré sa realizovali počas minulého volebného obdobia presne na základe takéhoto istého pozvania, ale realizovali ich poslanci Národnej rady, môžem snáď, pán poslanec Hrušovský alebo Janko Pataky, ktorí sa zúčastnili takýchto poľovačiek, a mnohí ďalší bez toho, aby mali súhlas, alebo aj požiadala Národná rada ministerstvo pôdohospodárstva o to, aby im takáto poľovačka bola umožnená. Čiže ak niekde bol porušený zákon, bol porušený zákon práve tu a takéto pozvánky na poľovačky vydával  zo svojho reprezentačného fondu riaditeľ pán Olajec, ktorý bol nominantom Strany maďarskej koalície a ktorý postupoval presne podľa nariadenia, ktoré prijal pán poslanec Simon s tým, že niektorí členovia alebo niektorí, ktorí prijali pozvanie na tieto poľovačky neboli úspešní. Rozdiel medzi tým, keď niekto prijal pozvanie na poľovačku a na poľovačke sa zúčastnil a nebol úspešný, a tým, ktorý na poľovačke takisto bol na pozvanie legitímne a bol úspešný, je len závisť. Nič iné nie je. Rozdiel je len závisť, či niekto má schopnosť alebo šťastie byť na poľovačke úspešný, alebo nie. Ale žiadny iný rozdiel v tom nevidím, takže vôbec si nemyslím, že pozvanie, ktoré som prijal ako štátny tajomník v zmysle nariadení, ktoré platili za celej Dzurindovej vlády a ktoré boli prijaté aj za Simona by boli nejakým spôsobom v rozpore so zákonom. Ale pozrime sa, akým spôsobom aj pán Simon uplatňoval veľkopanské poľovačky, povedzme, v Lesnom závode Košice, kde chodil na neevidované poľovačky. Kde poľoval, keď tam bol riaditeľ pán Jakab a keď ho tam často videli s puškou a keď chodil do revírov štátnych lesov. Samozrejmá vec bez evidencie a myslím si, že pokiaľ nie je dôkaz, tak nie je nič. Ale chcem povedať aj na argumentáciu toho, že treba ochraňovať vlastníkov, tak sa pozriem, akým spôsobom pán Simon ochraňoval vlastníkov počas svojho pôsobenia vo funkcii ministra. Vo funkcii ministra si priznal niekoľko poľovných revírov. Lepšie povedané, veľa poľovných revírov. Napríklad poľovný revír Padarovce. Výmera 3 886 hektárov, kde bola podpísaná nájomná zmluva so spoločnosťou bez právnej subjektivity, bez toho, aby všetci členovia spoločenstva splnomocnili niekoho na zastupovanie. A pozrime sa, aké platby platí táto spoločnosť, kde v Padarovciach poľuje brat pána bývalého ministra Július Simon a kde je otec, kde takisto tam poľuje v tomto revíri. Lesy tam majú 1 135 hektárov, nájom 19-tisíc korún. Slovenský pozemkový fond 1 600 hektárov, nájom 15-tisíc korún. Čiže myslím si, že mnohí slovenskí poľovníci by radi poľovali za takto nízke nájmy a ešte pritom navyše si priklepol pán minister v rozpore so zákonom a mnohé teda revíry boli následne rušené lesným úradom, pretože bol porušený zákon. Pozrime sa na poľovné revíry Skalica. Výmera 1 239 hektárov, užívateľ Agrotrade, konateľ pán Polónyi, ktorý je bratranec a krstný syn pána bývalého ministra a otec je tam poľovný hospodár. Poľovný revír Nemšiná. Výmera 2 784 hektárov. Užívateľ Barvyk, konateľ pán Polónyi, bratranec a krstný syn pána ministra. Nájomné zmluvy boli schválené za 12 dní. Nájomné zmluvy nie sú podpísané, opečiatkované prednostom úradu. Už pri schvaľovaní revíru vylúčili ako účastníkov konania obce. Napriek zrejmému vlastníctvu nebola žiadna verejná vyhláška. Na lesnom úrade nie je žiadny materiál z konania. Žiadne nájomné zmluvy, žiadne podklady o doručovaní, nie je tam proste nič. Takýto bol postup pána ministra vo funkcii a takto sa dôverne staral o ochranu vlastníckych práv a o ochranu poľovníkov. Neoznámili účastníkov konania, vlastníkov pozemkov, že uzatvárajú nájomné zmluvy. Nepodpísali s nimi nájomné zmluvy a všetku výmeru skryli pod lesy a pozemkový fond. Za aké nájmy? Lesy 700 hektárov za 8-tisíc korún. Slovenský pozemkový fond 1 500 hektárov za 13-tisíc korún. Perla, poľovný revír Červená Skala, výmera 4 700 hektárov, kde poľuje pán Cmorík s pánom Zsoltom Simonom. Pán Cmorík, ako vieme, bol generálny riaditeľ lesníckej sekcie za pôsobenia pána Simona. Výkon práva poľovníctva bol odpredaný tejto spoločnosti v posledný deň úradovania pána Simona vo funkcii ministra. Odstrel bol predaný za 61-tisíc korún. Na 4 700-hektárovom výmere bol odstrel predaný za 61-tisíc Sk. Takýto postup zaujímal pán minister Simon vo svojej funkcii a takto sa staral o vlastníkov a takto dojemne ochraňoval práva vlastníkov a štátu. Poľovný revír Drienok, výmera 2 131 hektárov. Zmluva o spoločnom výkone práv poľovníctva s Agrotrade Padarovce, konateľ pán Polóni. Spolupráca na odstrele jednej tretiny. Takisto prepojenie na bratranca a krstného syna. A mohol by som hovoriť o ďalších a ďalších, mnohých revíroch. Pán Simon, ktoré si dal. Poľovný revír Baglaš, Lučenec 2, Lovinobaňa a tak ďalej a tak ďalej. Veľmi veľa. Svojim kamarátom si rozdal revíry, veľmi veľa si prihral sám sebe a hovoríš tu o ochraňovaní vlastníckych práv, o ochraňovaní záujmu štátu, hovoríš tu o nájme za výkon práva poľovníctva, pritom sám si postupoval, tak ako si postupoval. Veľakrát si tlačil na prednostov lesných úradov, aby podpísali revír tomu alebo onomu a hrozil si im odvolaním z funkcie. Napríklad v Sobranciach, kde si tvrdo tlačil na prednostu lesného úradu, ak nepodpíše revír tvojmu kamarátovi. Čiže toto boli tvoje postupy. Tváriš sa, že zastupuješ zákon. To isté si hovoril v kauze tabak. Kauza tabak, prehral si ju na okresnom aj krajskom súde, kde súd jasne deklaroval, že zákon bol porušený tebou vydaným nariadením, kde nariadenie, ktoré prijal pán minister Jureňa odstránilo nezákonný stav a ochránilo ministerstvo a Slovenskú republiku pred možnými žalobami od tých, ktorí previedli a nadobudli kvótu nezákonnými spôsobmi. Ale už dneska o tom nehovoríš. Takisto pani poslankyňa Tkáčová, ktorá napádala tabak a ktorej som sa pýtal na jej vyjadrenia písomne, nenašla ani toľko odvahy, aby odpovedala, či jej vyjadrenie v médiách je autentické. Ani toľko slušnosti nemá, aby na list poslanca odpovedala listom alebo aspoň osobne. Čiže takýmto spôsobom vy chránite aj ústavnosť a takýmto spôsobom vystupujete a osočujete v Národnej rade, ale keď sa máte ospravedlniť, pán Simon, ako za tabak, kde máš rozhodnutie súdu, tak sa skrývaš, tak si myslíš, že sa nemusíš ospravedlňovať. Vypisuješ médiám listy, aby nič nezverejňovali. Toto je spôsob demokracie vnímanej Strany maďarskej koalície. V krátkosti ďakujem. (Potlesk.)